สรุปปัจจัยสำคัญตลาดทุน-การเงิน-เศรษฐกิจวันนี้
สรุปปัจจัยสำคัญตลาดทุน-การเงิน-เศรษฐกิจประจำวันที่ 16 ต.ค.58
16 ต.ค. 2558

– เงินเยนอยู่ที่ระดับ 119.08/11 เยน/ดอลลาร์ จากตอนเช้าที่อยู่ที่ระดับ 119.17/20 เยน/ดอลลาร์
– เงินยูโรอยู่ที่ระดับ 1.1340/1343 ดอลลาร์/ยูโร จากตอนเช้าที่อยู่ที่ระดับ 1.1368/1370 ดอลลาร์/ยูโร
– ดัชนี SET ปิดวันนี้ที่ระดับ 1,418.38 จุด ลดลง 6.94 จุด หรือ 0.49% มูลค่าการซื้อขาย 45,566.22 ล้านบาท
– สรุปปริมาณการซื้อขายรายกลุ่ม ต่างชาติซื้อสุทธิ 816.56 ล้านบาท (SET+MAI)
 
– ธนาคารแห่งประเทศไทย (ธปท.) รายงานตัวเลขทุนสำรองเงินตราต่างประเทศของไทย วันที่ 9 ต.ค.58 อยู่ที่ 157.7 พันล้านดอลลาร์สหรัฐ จากวันที่ 2 ต.ค.58 ที่ 156.0 พันล้านดอลลาร์สหรัฐฯ ขณะเดียวกันฐานะฟอร์เวิร์ดสุทธิของไทย วันที่ 9 ต.ค.58 อยู่ที่ 13.1 พันล้านดอลลาร์สหรัฐฯ เมื่อเทียบกับวันที่ 2 ต.ค. อยู่ที่ 13.1 พันล้านดอลลาร์สหรัฐฯ เงินสำรองระหว่างประเทศในรูปเงินบาทวันที่ 9 ต.ค.58 อยู่ที่ 5,624.2 พันล้านบาท จาก 5,709.7 พันล้านบาท เมื่อวันที่ 2 ต.ค.58
– นางสาลินี วังตาล ประธานกรรมการ ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือ SME Bank เผยผลการดำเนินงานในช่วง 9 เดือนแรกของปีนี้ (ม.ค.-ก.ย.58) มีกำไรสุทธิ 961 ล้านบาท โดยในเดือน ก.ย.58 มีกำไรสุทธิ 124 ล้านบาท ซึ่งเป็นผลจากธนาคารสามารถปล่อยสินเชื่อมีคุณภาพดี (Good Loan) ทำให้มีรายได้ดอกเบี้ยรับเพิ่มขึ้น โดยมี Net Interest Margin เพิ่มขึ้นจาก ณ สิ้น มิ.ย.58 เท่ากับ 2.25% เป็น 2.52 % ณ สิ้น ก.ย.58 ขณะที่ธนาคารมีกำไรสะสมทำให้มีอัตราส่วนเงินกองทุนต่อสินทรัพย์เสี่ยง (BIS Ratio) เท่ากับ 10.25%
– อธิบดีกรมพัฒนาธุรกิจการค้า เผยเดือน ก.ย.58 มียอดธุรกิจเกิดใหม่ลดลง 13% ขณะที่ยอดเลิกกิจการเพิ่มขึ้น 14% แต่ยังมั่นใจทั้งปีมียอดจัดตั้งตามเป้าหมาย 6 หมื่นราย หลังเอกชนมีความมั่นใจต่อนโยบายกระตุ้นเศรษฐกิจรัฐบาล
– บริษัท ฟิทช์ เรทติ้งส์ (ประเทศไทย) จำกัด ประกาศปรับแนวโน้มอันดับเครดิตของ บมจ.เอพี (ไทยแลนด์) (AP) เป็นมีเสถียรภาพจากแนวโน้มอันดับเครดิตเป็นลบ ในขณะเดียวกันได้ประกาศคงอันดับเครดิตภายในประเทศ (National Rating) ระยะยาวของบริษัทฯ ที่ ‘BBB+(tha)’ และ อันดับเครดิตภายในประเทศระยะสั้น ที่ ‘F2(tha)’
– รัฐบาลญี่ปุ่นผลักดันให้ภาคธุรกิจเพิ่มการลงทุนและปรับขึ้นค่าจ้าง เพื่อกระตุ้นเศรษฐกิจของประเทศ ขณะที่เศรษฐกิจญี่ปุ่นกำลังเผชิญกับความเสี่ยงที่จะเข้าสู่ภาวะถดถอย ท่ามกลางการชะลอตัวของเศรษฐกิจจีน
– นายฮารุฮิโกะ คุโรดะ ผู้ว่าการธนาคารกลางญี่ปุ่น (BOJ) กล่าวในวันนี้ว่า การใช้จ่ายของผู้บริโภคในญี่ปุ่นเริ่มพ้นช่วงซบเซา ระบุมีข้อมูลชี้วัดหลายตัวที่แสดงให้เห็นว่า การใช้จ่ายผู้บริโภคช่วงเดือนก.ค.-ส.ค. ปรับตัวดีขึ้นจากช่วงเม.ย.-มิ.ย. ซึ่งแสดงให้เห็นว่าการใช้ผู้บริโภคเริ่มหลุดพ้นจากภาวะอ่อนแออันเนื่องมาจากหลายปัจจัย ซึ่งรวมถึงสภาพอากาศที่แปรปรวน
– สำนักงานสถิติแห่งสหภาพยุโรป หรือยูโรสแตท เปิดเผยว่า ราคาผู้บริโภคในกลุ่มประเทศที่ใช้สกุลเงินยูโร 19 ประเทศ ปรับตัวลงสู่ระดับ -0.1% เทียบรายปีในเดือนก.ย. ซึ่งเป็นครั้งแรกในรอบหกเดือนที่อัตราเงินเฟ้อลดลงติดลบ จากระดับ 0.1% ในเดือนส.ค.
 
ที่มา: สำนักข่าวอินโฟเควสท์